b'\n_START_ARTICLE_\nBenediktas Jasiulionis\n_START_SECTION_\nBiografija\n_START_PARAGRAPH_\n1959\xe2\x80\x931960 m. mok\xc4\x97si vieneri\xc5\xb3 met\xc5\xb3 chorved\xc5\xbei\xc5\xb3 kursuose prie \xc5\xa0ven\xc4\x8dioni\xc5\xb3 muzikos mokyklos (vadovas Jonas \xc4\x8ciulada). 1960\xe2\x80\x931970 m. su pertrauka, kai 1963\xe2\x80\x931965 m. tarnavo armijoje, neakivaizdiniu b\xc5\xabdu Vilniaus J. Tallat-Kelp\xc5\xa1os auk\xc5\xa1tesniojoje muzikos mokykloje mok\xc4\x97si choro dirigavimo (d\xc4\x97stytojai Lionginas Abarius ir Juozas Tal\xc5\xbe\xc5\xabnas)._NEWLINE_1960\xe2\x80\x931969 m. su pertrauka Ropi\xc5\xa1k\xc4\x97s (\xc5\xa0ven\xc4\x8dioni\xc5\xb3 raj.) kaimo kult\xc5\xabros nam\xc5\xb3 meno vadovas, 1965\xe2\x80\x931969 m. ir Vidutin\xc4\x97s a\xc5\xa1tuonmet\xc4\x97s mokyklos muzikos mokytojas bei vaik\xc5\xb3 choro vadovas. Nuo 1969 m. Ignalinos vaik\xc5\xb3 muzikos mokyklos mokytojas, 1988\xe2\x80\x932004 m. direktorius, daugiametis jauni\xc5\xb3 choro vadovas. Chor\xc4\x85 reng\xc4\x97 Ignalinos rajono ir nuo 1975 m. \xe2\x80\x93 respublikin\xc4\x97ms dain\xc5\xb3 \xc5\xa1vent\xc4\x97ms bei 1994 m. I Pasaulio lietuvi\xc5\xb3 dain\xc5\xb3 \xc5\xa1ventei Vilniuje._NEWLINE_1995 m. mokykloje \xc4\xafk\xc5\xabr\xc4\x97 chorinio dainavimo skyri\xc5\xb3. Mokyklos chorai dalyvauja koncertuose ir gieda ba\xc5\xbeny\xc4\x8diose. 1990 m. Lietuvos tautinei dain\xc5\xb3 \xc5\xa1ventei (kartu su D. Zlatkauskiene) pareng\xc4\x97 Ignalinos kult\xc5\xabros nam\xc5\xb3 mi\xc5\xa1r\xc5\xb3j\xc4\xaf chor\xc4\x85 ir Statybos organizacijos liaudi\xc5\xa1k\xc4\x85 kapel\xc4\x85. Ignalinos rajono dain\xc5\xb3 \xc5\xa1ven\xc4\x8di\xc5\xb3 dirigentas.\n_START_SECTION_\nVisuomenin\xc4\x97 ir politin\xc4\x97 veikla\n_START_PARAGRAPH_\n1990 m. Lietuvos krik\xc5\xa1\xc4\x8dioni\xc5\xb3 demokrat\xc5\xb3 partijos narys, Ignalinos skyriaus pirmininkas._NEWLINE_1995\xe2\x80\x931997 m., 1997\xe2\x80\x932000 m. ir nuo 2007 m. Ignalinos rajono savivaldyb\xc4\x97s tarybos narys._NEWLINE_Sutuoktin\xc4\x97 \xc4\x8ceslava, vaikai Raimondas, Laima.'